Abavubuka bano babanguddwa mu bukodyo omuli okuketta n’okutangira abawagizi abeffujjo nga tebannatandika kulikolera mu kisaawe, okutangira abawagizi okweyiwa mu kisaawe nga waliwo ekintu ekibaddewo, n’ebirala.
Minisita w’Ebyemizannyo e Mmengo, Henry Kiberu Ssekabembe, ye yabatongozza oluvannyuma lw'omusomo ogwamaze ennaku ebbiri nga guyindira ku ssomero lya Kimanya SS.
Omusomo gwakulembeddwa akulira poliisi era omwogezi waayo mu kitundu ky'e Masaka n’ebitundu ebiriraanyeewo, Lameka Kigozi ng'ayambibwako abakungu b’olukiiko oluddukanya empaka z’amasaza okuli ssentebe Sulaiman Ssejjengo, n'omumyuka we Sam Mpiima ne Ronnie Kalema omu ku bakulira baddifiri ba FUFA.
Ku Ssande, omupiira gwa Mawokota ne Butambala guggweredde mu kulwana abawagizi ba Butambala bwe baalumbye ddifiri Frank Jingo nga bamulumiriza okubasaliriza bwe yakkirizza ggoolo ya Mawokota, gye baagambye nti yabadde nfu, ate nga n'eddakiika zaabadde aiweddeyo.
Oluvannyuma poliisi yawerekedde ddiifirri Jingo. Ssekabembe yakubirizza abavubuka bano abamanyidwa nga ba “Stadium Stewards” okukola omulimu gwabwe n’obumalirivu nga tebalina gwe battira ku liiso, wadde nga guyinza okubeeramu okusoomoozebwa, omuli n'obutalaba mupiira ku kisaawe.
Abavubuka bano baakuyimiriranga mu kisaawe nga batunuulidde abawagizi.
lug_Latn lug_Latn lug_Latn lug_Latn lug_Latn lug_Latn